钦定古今图书集成/明伦汇编/官常典/第737卷 > 河西佣
## 钦定古今图书集成/明伦汇编/官常典/第737卷 > 河西佣

按《明外史》本传：“河西佣，不知何许人。建文四年六月，
燕兵入京城，佣被葛衣走。其冬至金城，行乞市中。边
地极寒，佣尝衣葛。明年至河西，依庄浪鲁氏为佣，取
佣值买羊裘披之。夏或衣新布衣，皆以故葛衣覆其
上。葛益破缕，缕或劝弃之，终不可。钱稍馀，辄市酒肉，
与诸乞儿饮食力作，倦自吟哦，或夜闻其哭声。永乐”
中，有京朝官从宋总兵至庄浪，识佣，欲与语，佣走南
山避之。或问京朝官佣何人者，终不答。佣在庄浪数
年，病且死，呼主人嘱曰：“我死勿殓我，西北风起火我，
毋埋我骨。”鲁家从其言。